Fotografen: - Hele prosessen er pill råtten

Idrettsforbundet: - Vil vise norsk natur

«FREKKHETENS NÅDEGAVE»: Fotograf Ole Christian Salomonsen er tydelig på hva han mener om forespørselen fra Norges Idrettsforbund. Foto: PRIVAT

Ville bruke nordlyset for å promotere Oslo-OL i Sotsji

Da Norges Idrettsforbund kontaktet landskapsfotograf Ole Christian Salomonsen om å bruke nordlysfilmene hans for å promotere Oslo-OL, ga tromsøværingen klart svar.

Karna Buggeland Sælebakke

Oppdatert 25. januar 2014

Artikkelen er over seks år gammel

«Under ingen omstendigheter, og ikke for noen pris, ønsker jeg å bidra til å markedsføre et potensielt OL i Oslo med mitt arbeid», var Salomonsens svar på henvendelsen fra Norges Idrettsforbund (NIF).

Det var avisen Nordlys som først omtalte saken.

Fredag ettermiddag mottok fotografen en e-post fra organisasjonen med forespørsel om å bruke en av hans nordlysfilmer til en gjestevisning i sitt «Norway House» i Sotsji. Fotografen mener at Idrettsforbundet vil bruke filmen hans for å promotere et Oslo-OL i 2022.

- «Er dette en spøk», var det første jeg tenkte. Så måtte jeg bare le, forteller Salomonsen til VG.

I e-posten han sendte til Idrettsforbundet er fotografen tydelig på hva han mener om prosessen rundt Oslo-OL:

«Denne OL-saken er den mest råtne prosessen jeg har bevitnet i mitt voksne liv. Lobbyvirksomhet og maktmisbruk over det hele, i all offentlighet. (...) Å vise bilder fra Nord-Norge for å fiske anerkjennelse og stemmer hos IOC og OL-topper i Sotsji til et OL i Oslo blir så skittent som det går an».

VG skrev fredag at Norges Idrettsforbund skal bruke 12 millioner på et eksklusivt hus i Sotsji, som skal brukes som et utstillingsvindu for Norge og for å tiltrekke IOC-medlemmer som skal overbevises om at de må gi 2022-OL til Oslo. Dette er en av årsakene til at Salomonsen svarte nei på henvendelsen fra NIF.

- Nå har Idrettsforbundet ønsket å bruke den til å promotere Oslo-OL under sitt opphold i Sotsji. Det synes jeg ikke er riktig, derfor sa jeg tydelig ifra hva jeg mente, forteller han.

- Nordlys har jo ikke så mye med Oslo å gjøre, så å fronte seg med det synes jeg blir helt feil.

LES SALOMONSENS SVAR PÅ HANS FACEBOOK-SIDE (ekstern lenke)

Vil ha breddeidrett

I sitt svar til Idrettsforbundet skriver Salomonsen at organisasjonen burde bruke ressurser og tid på breddeidretten i Norge framfor det han mener er en opprusting av Oslo by.

- Dette er en satsing på Oslo, men Idrettsforbundet skal favne om hele Norge. Dessuten brukes det så mye ressurser på dette, blant annet 12 millioner på en losje borte i Sotsji, sier Salomonsen.

- Det er tydelig at det ikke er enighet om Oslo-OL, og på landsbasis vet vi at det er langt fra flertall for arrangementet.

- Myndighetene durer fram

Tromsø ble stemt fram som Norges aktuelle OL-arrangør i 2018, men søknaden ble trukket da det ble kjent at arrangementet ville koste staten 28,6 milliarder kroner. Et Oslo-OL i 2022, som fikk flertall blant Oslo-innbyggerne i fjorårets folkeavstemning, har lagt opp til en ramme på 33,7 milliarder kroner.

- Jeg har ingenting imot Oslo, tvert imot. Men hadde det ikke vært for at det faktisk var en demokratisk prosess hvor Tromsø ble valgt som søkerby for neste OL i Norge, og så forkastet, kan det hende jeg hadde tenkt mer positivt om henvendelsen fra Idrettsforbundet nå, sier fotografen.

Hadde du sagt ja hvis det var Tromsø som søkte om OL?

- Det er mer naturlig å bruke mine opptak fra Tromsø dersom det skulle arrangeres OL i Tromsø, all film er jo herfra. Det er jo et litt surt forhold mellom Tromsø og Oslo etter denne prosessen, og så vil de bruke bilder av Tromsø for å promotere et OL i Oslo. Det føler jeg blir feil.

- Overveldende engasjement

Salomonsen valgte å dele forespørselen fra Idrettsforbundet på sin fotoside på Facebook, som har over 110.000 følgere. Innlegget har blitt delt over 5000 ganger.

- Det er viktig for meg å understreke at dette ikke er kritikk mot person, men sak. Derfor har jeg valgt å sensurere avsenderens navn, sier fotografen.

- Men en så overveldende respons var uventet. Det sier jo litt om engasjementet rundt OL, poengterer han.

Vil vise norsk natur

Informasjonsrådgiver i Norges Idrettsforbund, Geir Owe Fredheim, forteller at de har vært i kontakt med flere fotografer.

- Vi har henvendt oss til mange ulike fotografer i forbindelse med at vi ønsker å hente inn bilder og filmer som viser norsk idrett i norsk natur. Dette materialet skal brukes i Norway House i Sotsji, bekrefter Fredheim.

Han vil derimot ikke kommentere Salomonsens avslag.

- Vi sendte en forespørsel til den aktuelle fotografen som gikk på at vi ønsket å bruke filmene hans av nordlyset, som vi syns var veldig flotte. Vi respekterer hans avslag, men jeg ønsker ikke å kommentere innholdet i e-posten.

Publisert: 25.01.14 kl. 14:17 Oppdatert: 25.01.14 kl. 23:20

Les også

Mer om OL 2022 OL